《读汉书》
清代·张英

壮哉霍子孟，易置多英风。离席按剑时，发议惊群公。

走马杜鄠按，曾孙方困穷。手挈天子玺，授之咸阳宫。

海枯石可烂，孰能訾其功。珠襦黄金匣，甫葬茂陵东。

狐鸣尚冠里，妻子烟尘空。秺侯杀弄儿，累世亢其宗。

子孟庇阿显，九族罹悯凶。割爱与殉私，延促霄壤同。

臣术惟敬慎，庶几保厥终。

作者简介：（1637—1708）安徽桐城人，字敦复，号乐圃。康熙六年进士，由编修累官文华殿大学士，兼礼部尚书。历任《国史》、《一统志》、《渊鉴类函》、《平定朔漠方略》总裁官，充会试正考官。为官敬慎，卒谥文端。有《恒产琐言》、《笃素堂诗文集》等。